《史少师赐第赏芍药分韵得木字》
宋代·楼钥

帝城有仙山，双径森万玉。
洞户入深窈，突兀见华屋。
相君领众客，红药想芬馥。
霜刀妙裁剪，烟脂点冰轂。
枝弱不胜花，翠叶共斜矗。
向来争春风，桃李愧粗俗。
百卉纷何在，庭树拥新绿。
此花丈人行，俨立见幽独。
相君戴花笑，和气俱可掬。
人言此花胜，相君意倾属。
谁知心广大，何物不蒙福。
岂以庭中花，而肯弃凡不。
君看择胜具，所在可追逐。
自言居闲时，情话会亲族。
一花有可观，烂赏费银烛。
此心何拣择，寓意本无欲。
以此宰天下，以此镇藩服。
儿童与走卒，人人歌相国。
有能达此观，春风四时足。

作者简介：楼钥（1137～1213）南宋大臣、文学家。字大防，又字启伯，号攻媿主人，明州鄞县（今属浙江宁波）人。楼璩的三子，有兄长楼鐊、楼锡，与袁方、袁燮师事王默、李鸿渐、李若讷、郑锷等人。隆兴元年（1163年）进士及第。历官温州教授，起居郎兼中书舍人，大定九年（1169年），随舅父贺正旦使汪大猷出使金朝。嘉定六年（1213年）卒，谥宣献。袁燮写有行状。有子楼淳、楼濛（早夭）、楼潚、楼治，皆以荫入仕。历官温州教授、乐清知县、翰林学士、吏部尚书兼翰林侍讲、资政殿学士、知太平州。 乾道间，以书状官从舅父汪大猷使金，按日记叙途中所闻，成《北行日录》。